EUROOPAN ARVOPAPERIMARKKINAVIRANOMAISEN PÄÄTÖS (EU) 2018/1466,

annettu 21 päivänä syyskuuta 2018,

päätöksen (EU) 2018/795, joka koskee binaarioptioiden markkinointia, jakelua tai myyntiä yksityisasiakkaille koskevaa väliaikaista kieltoa, uusimisesta ja muuttamisesta

EUROOPAN ARVOPAPERIMARKKINAVIRANOMAISEN HALLINTONEUVOSTO, joka ottaa huomioon seuraavaa:

ottaa huomioon Euroopan unionin toiminnasta tehdyn sopimuksen,

ottaa huomioon Euroopan valvontaviranomaisen (Euroopan arvopaperimarkkinaviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/77/EY kumoamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1095/2010 (1) ja erityisesti sen 9 artiklan 5 kohdan, 43 artiklan 2 kohdan ja 44 artiklan 1 kohdan,

ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 (2) ja erityisesti sen 40 artiklan,

ottaa huomioon Euroopan parlamentin ja neuvoston asetuksen (EU) N:o 600/2014 täydentämisestä määritelmien, avoimuuden, sijoitussalkun tiivistämisen sekä tuotteita koskeviin interventioihin ja positioiden hallintaan kohdistettavien valvontatoimenpiteiden osalta 18 päivänä toukokuuta 2016 annetun komission delegoidun asetuksen (EU) 2017/567 (3) ja erityisesti sen 19 artiklan,

sekä katsoo seuraavaa:

1. Päätöksellä (EU) 2018/795 (4) Euroopan arvopaperimarkkinaviranomainen kielsi binaarioptioiden markkinoinnin, jakelun ja myynnin yksityisasiakkaille kolmeksi kuukaudeksi 2. heinäkuuta 2018 alkaen.

2. Asetuksen (EU) N:o 600/2014 40 artiklan 6 kohdan mukaan ESMAn on arvioitava tuotetta koskevaa väliaikaista interventiotoimea sopivin väliajoin vähintään joka kolmas kuukausi.

3. ESMAn binaarioptioiden kiellosta tekemään arviointiin on saatu tietoa muun muassa kansallisille toimivaltaisille viranomaisille (5) tehdystä kyselytutkimuksesta, joka koski tuotteeseen liittyvän interventiotoimen käytännön soveltamista ja vaikutuksia, sekä kansallisten toimivaltaisten viranomaisten ja sidosryhmien toimittamista lisätiedoista.

4. Kansalliset toimivaltaiset viranomaiset löysivät niukasti esimerkkejä tuotteita koskevien ESMA interventiotoimenpiteiden noudattamatta jättämisestä. Lisäksi uusia myyntilupia ei ole myönnetty yrityksille, jotka ovat markkinoineet, jakaneet tai myyneet binaarioptioita sen jälkeen, kun sovituista toimenpiteistä ilmoitettiin 27. maaliskuuta 2018.

5. Kansalliset toimivaltaiset viranomaiset ovat ilmoittaneet lievästä kasvusta sellaisten asiakkaiden määrässä heinäkuussa 2018 verrattuna heinäkuuhun 2017, joita kohdellaan heidän omasta pyynnöstään ammattimaisina asiakkaina. Omasta pyynnöstään ammattimaiseksi asiakkaaksi katsottavien asiakkaiden määrä on kuitenkin suhteellisen alhainen verrattuna aikaisempaan binaarioptioiden tarjoajien yksityisasiakkaiden määrään. ESMA on selvillä siitä, että jotkin kolmansien maiden yritykset lähestyvät aktiivisesti unionin alueella olevia asiakkaita. Ilman toimilupaa tai rekisteröitymistä unionissa nämä yritykset saavat kuitenkin tarjota palveluja unioniin sijoittautuneelle tai unionissa olevalle asiakkaalle vain asiakkaan omasta aloitteesta. ESMA on selvillä myös siitä, että yritykset alkavat tarjota muita spekulatiivisia sijoitustuotteita. ESMA jatkaa näiden muiden tuotteiden tarjoamisen seuraamista päättääkseen, olisivatko jotkin muut unionin toimenpiteet asianmukaisia.

6. Arviointinsa aikana ESMA ei saanut näyttöä, joka olisi ristiriidassa sen saaman yleisen käsityksen kanssa merkittävästä sijoittajansuojaa koskevasta ongelmasta, joka mainitaan päätöksessä (EU) 2018/795. Näin ollen ESMAn päätelmänä on, että merkittävä sijoittajansuojaa koskeva ongelma, joka mainitaan päätöksessä (EU) 2018/795, jatkuisi, ellei ESMAn päätöstä kieltää binaarioptioiden markkinointi, jakelu ja myynti yksityisasiakkaille uusita.

7. Kyseisen päätöksen hyväksymisen jälkeen sovellettavia nykyisiä unionin lain mukaisia sääntelyvaatimuksia ei ole muutettu eikä niillä edelleenkään puututa ESMAn tunnistamaan uhkaan. Myöskään kansalliset toimivaltaiset viranomaiset eivät ole ryhtyneet toimiin uhan ratkaisemiseksi tai suoritetut toimet ovat olleet riittämättömät uhan ratkaisemiseksi. Mikään kansallinen toimivaltainen viranomainen ei myöskään ole hyväksynyt omaa kansallista kyseistä tuotetta koskevaa interventiotoimea asetuksen (EU) N:o 600/2014 42 artiklan nojalla (6) päätöksen tekemisen jälkeen.

8. Päätöksessä (EU) 2018/795 esitetyn kiellon uusiminen ei vaikuta kielteisesti finanssimarkkinoiden tehokkuuteen tai sijoittajiin tavalla, joka on suhteeton toimen hyötyyn nähden, eikä luo sääntelyn katvealueiden riskiä niistä samoista syistä, jotka on mainittu päätöksessä.

9. Jos väliaikaista kieltoa ei uusita, ESMA pitää todennäköisenä, että binaarioptioita aletaan taas tarjota yksityisasiakkaille ja että markkinoille palaa samoja tai vastaavia tuotteita, jotka aikaansaivat päätöksessä (EU) 2018/795 todettua haittaa kuluttajille.

10. Ottaen huomioon nämä ja päätöksessä 2018/795 mainitut syyt ESMA on päättänyt uusia kiellon seuraavalle kolmen kuukauden jaksolle reagoidakseen merkittävään sijoittajansuojaa koskevaan ongelmaa.

11. Kiellon uusiessaan ESMA on huolehtinut sen selvittämisestä, onko sen toimenpiteen soveltamisalalta saatu mahdollisesti uutta näyttöä sellaisista tuotteista, joille pitäisi myöntää uusitulla jaksolla erivapaus niiden erityisominaisuuksien takia siksi, että ne eivät aiheuta päätöksessä (EU) 2018/795 mainittua merkittävää sijoittajansuojaa koskevaa ongelmaa.

12. Tältä osin ESMA sai uutta tietoa binaarioptioista, jotka ovat riittävän pitkäaikaisia, joista on esite ja jotka niiden tarjoaja tai tarjoajan ryhmän toinen yritys suojaa täysin ja jotka eivät todennäköisesti aiheuta päätöksessä (EU) 2018/795 mainittua merkittävää sijoittajansuojaa koskevaa ongelmaa. Esimerkki tällaisesta binaarioptiosta on inline warrant -arvopaperi, joka täyttää nämä ehdot kumulatiivisesti.

13. Vaikka tämän tietyntyyppisen binaarioption monimutkaisuuden aste on verrattavissa siihen, mitä se binaarioptioissa tavallisestikin on, minimiajan vaatimus parantaa monimutkaisuuden kielteisiä vaikutuksia ja lisää avoimuutta sijoittajiin nähden. Sijoittavat voivat muodostaa järkevämmin tietoon perustuvan näkemyksen markkinoista 90 päivän tai sitä pidemmän ajan kuluessa siitä, kun tuote on laskettu liikkeelle ensimmäisen kerran, verrattuna hyvin lyhyisiin ajanjaksoihin, jotka olivat tyypillisiä laajemmilla binaarioptiomarkkinoilla ennen päätöksen (EU) 2018/795 soveltamista. Ajanjakso, joka on 90 päivää tai enemmän, pienentää usein toistuvien spekulatiivisten kauppojen mahdollisuutta, jotka suurentavat tappioita ja ovat yhteydessä addiktiiviseen käyttäytymiseen.

14. Erityinen binaarioptioiden piirre, joka on keskeinen tekijä mahdollisten haitallisten seurausten kehittymisessä ja lisää sijoittajan saaman tuoton ja tappioriskin epäsuhtaa, on useiden binaarioptioiden tarjoajien ja heidän asiakkaidensa välinen eturistiriita. Jotkin yritykset kuitenkin tarjoavat binaarioptioita, joihin sisältyy täysi suoja markkinariskeiltä koko niiden voimassaoloajan. Jos kyseisenlainen suojaustoimi on liitetty binaarioption tarjoamiseen ja siitä huolehtii tarjoaja tai tarjoajan ryhmän toinen yritys ja jos mikään ryhmän yritys ei tee muuta voittoa tai tappiota binaarioptiolla kuin aikaisemmin sovitut välityspalkkiot, kaupankäyntipalkkiot ja muut asiaan liittyvät kulut, eturistiriita tarjoajan ja asiakkaan välillä on merkittävästi pienentynyt. Erityisesti binaarioptiosta saatua nettovoittoa ei määrää olennaisesti se, tuottaako se voittoa vai ei. Tarjoajilla, joiden tuote on suojattu, ei ole motiivia ilmoittaa väärin kohde-etuuksien hintoja tai keinotella asiakasta vastaan.

15. ESMAn saama näyttö viittaa siihen, että suojatut liiketoimintamallit ovat yhdenmukaisia sellaisten binaarioptiotarjousten kanssa, jotka ovat riittävän pitkäaikaisia, toisin kuin suojaamattomat liiketoimintamallit, joille ovat ominaisia lyhyet voimassaoloajat. Kansalliset toimivaltaiset viranomaiset (7), jotka valvovat markkinoita, joilla suojan kattamat tarjoajat tarjoavat pitkäaikaisia arvopaperistettuja binaarioptioita, ovat vahvistaneet, ettei heidän tietoonsa ole tullut kyseisisiin tuotteisiin liittyviä ilmoituksia merkittävästä haitasta yksittäisille yksityisasiakkaille. BaFin ei ole myöskään saanut inline warrant -arvopapereihin liittyviä sijoittajien valituksia.

16. Lisäksi yksityisasiakkaille tarjottavien binaarioptioiden mukana on oltava niistä tehty Euroopan parlamentin ja neuvoston direktiivin 2003/71/EY (8) mukaisesti hyväksytty esite. Tämä vaatimus on tarkoitettu varmistamaan avoimuuden vähimmäistaso näissä pitkäaikaisissa tuotteissa. Se varmistaa, että kun näitä tuotteita markkinoidaan, jaetaan ja myydään yksityisasiakkaille, sijoittajien saatavilla on määrätyt tiedot tarjoajasta, mukaan lukien liiketoimintamalli ja tilinpäätöstiedot, sekä tietoa tuotteen riskeistä ja ominaisuuksista. Lisäksi asiaankuuluva kansallinen toimivaltainen viranomainen tarkastaa esitteen.

17. Ei ole myöskään mihinkään nimenomaiseen tuotteeseen liittyvää näyttöä siitä, että markkinointi- ja jakelutoimet, jotka liittyvät riittävän pitkäaikaisiin binaarioptioihin, joista on esite sekä tarjoajan tai sen ryhmän toisen yrityksen antama täysi sijoitussuoja, sisältäisivät aggressiivisia markkinointikäytäntöjä ja harhaanjohtavia viestintätekniikoita.

18. Vaikka jonkin kriteerin olemassaolo ei yksinään riittäisi torjumaan sijoittajalle koituvan haitan riskiä, ESMA on saanut arviointijakson aikana uutta näyttöä siitä, että binaarioptio, joka hyötyy hyväksytyn esitteen, riittävän pitkän voimassaoloajan ja tarjoajan tai sen ryhmän yrityksen antaman sijoitusten täyden suojauksen kumulatiivisesta vaikutuksesta, ei todennäköisesti aiheuta päätöksessä (EU) 2018/795 tarkoitettua merkittävää sijoittajansuojaa koskevaa ongelmaa. Tämän mukaisesti binaarioptiot, jotka täyttävät kaikki nämä kolme kriteeriä, pitäisi sulkea nimenomaisesti pois ESMAn uusittavien väliaikaisten interventiotoimien soveltamisalasta.

19. ESMA jatkaa näiden tuotteiden arviointia ja toimii tarvittaessa. ESMA on pohtinut erityisesti riskiä, että binaarioption tarjoaja voisi hyödyntää poissulkemista tarjotakseen tuotteita, joiden ominaisuudet ovat verrattavissa tuotteisiin, joista aiheutuu merkittävä sijoittajansuojaa koskeva ongelma. Esimerkki tällaisesta on lyhytkestoiseen kaupankäyntiin (treidaamiseen) yllyttävien tuotteiden tarjoaminen asettamalla raja lähelle kohde-etuuden liikkeeseenlaskun aikaista markkinahintaa. ESMA ja kansalliset toimivaltaiset viranomaiset seuraavat, kehittyykö jakelussa mahdollisia uusia suuntauksia, ja kiinnittävät erityistä huomiota tuotteisiin, jotka pitkäkestoisuudestaan huolimatta on suunniteltu kannustamaan kyseiseen lyhytkestoista kaupankäyntiä suosivaan käyttäytymiseen.

20. ESMA sai arviointinsa aikana tietoa myös tuotteista, joissa toinen kahdesta etukäteen määritetystä takaisinmaksuajasta on ajanjakson lopussa; takaisinmaksuista kumpikaan ei ole pienempi kuin alkuinvestointi. Takaisinmaksu tämäntyyppisestä binaarioptiosta voi olla suurempi tai pienempi, mutta kummassakaan tapauksessa sijoittaja ei menetä rahaa tuotteeseen tekemäänsä kokonaisinvestointiin nähden. päätöksen (EU) 2018/795 kohteena ovat tuotteet, joiden riskinä se, että sijoittaja kärsii merkittäviä tappioita suhteessa tuotteeseen tekemäänsä kokonaisinvestointiin. Oikeusvarmuuden vuoksi tämän uusimisen on siten nimenomaan tarkoitus sulkea pois tuotteet, joiden maksurakenne ei riskeeraa sijoittajan pääomaa.

21. Koska ehdotetut toimenpiteet voivat vähäisessä määrin liittyä maatalousalan hyödykejohdannaisiin, ESMA on kuullut fyysisten maatalousmarkkinoiden valvonnasta, hallinnoinnista ja sääntelystä vastaavia julkisia elimiä neuvoston asetuksen (EY) N:o 1234/2007 mukaisesti (9). Mikään kyseisistä elimistä ei ole esittänyt vastalauseita ehdotetulle toimenpideuudistukselle.

22. ESMA on ilmoittanut kansallisille toimivaltaisille viranomaisille ehdotetusta uusimispäätöksestä,

ON TEHNYT TÄMÄN PÄÄTÖKSEN:

1 artikla Binaarioptioita koskeva väliaikainen kielto yksityisasiakkaiden osalta 1. Binaarioptioiden markkinointi, jakelu ja myynti yksityisasiakkaille on kielletty. 2. Ensimmäisen kohdan täytäntöön panemisessa binäärioptioilla tarkoitetaan seuraavat ehdot täyttävää johdannaista riippumatta siitä, käydäänkö sillä kauppaa kauppapaikalla: a) se on toteutettava nettoarvon tilityksellä tai se voidaan toteuttaa nettoarvon tilityksellä jonkin osapuolen niin halutessa (muutoin kuin maksun laiminlyönnin yhteydessä tai sopimuksen päättyessä muusta syystä) b) se maksetaan vasta, kun se suljetaan tai kun se erääntyy c) sen maksu rajoittuu i) etukäteen määritettyyn kiinteään määrään tai nollaan, jos johdannaisen kohde-etuus täyttää yhden tai useamman etukäteen määritetyn ehdon, ja ii) etukäteen määritettyyn kiinteään määrään tai nollaan, jos johdannaisen kohde-etuus ei täytä yhtä tai useampaa etukäteen määritettyä ehtoa. 3. Ensimmäisen kohdan kieltoa ei sovelleta a) binaarioptioon, jossa kahdesta ennalta määrätystä kiinteästä summasta pienempi on vähintään yhtä suuri kuin yksityisasiakkaan binaarioptiosta suorittama maksu kokonaisuudessaan, mukaan lukien mahdolliset välityspalkkiot, kaupankäyntipalkkiot ja muut kulut b) binaarioptioon, joka täyttää seuraavat ehdot: i) aika liikkeellelaskusta erääntymiseen on vähintään 90 kalenteripäivää ii) direktiivin 2003/71/EY mukaisesti laadittu ja hyväksytty esite on yleisön saatavilla iii) binaarioptio ei altista tarjoajaa markkinariskille binaarioption voimassaolon aikana, eikä tarjoajalle tai jollekin sen ryhmän yritykselle koidu binaarioptiosta muuta voittoa tai tappiota kuin aiemmin sovitut välityspalkkiot, kaupankäyntipalkkiot tai muut asiaan liittyvät kulut.

2 artikla Kielto osallistua toimenpiteiden kiertämiseen On kiellettyä osallistua tietoisesti ja tarkoituksellisesti toimiin, joiden tavoitteena tai seurauksena on 1 artiklan vaatimusten kiertäminen, myös toimimalla binaarioptioiden välittäjän sijaisena.

3 artikla Voimaantulo ja soveltaminen 1. Tämä päätös tulee voimaan seuraavana päivänä siitä, kun se on julkaistu Euroopan unionin virallisessa lehdessä. 2. Tätä päätöstä sovelletaan 2. lokakuuta 2018 lähtien 3 kuukauden ajan.

Tehty Pariisissa 21 päivänä syyskuuta 2018. Hallintoneuvoston puolesta Steven MAIJOOR Puheenjohtaja

(1) EUVL L 331, 15.12.2010, s. 84.

(2) EUVL L 173, 12.6.2014, s. 84.

(3) EUVL L 87, 31.3..2017, s. 90.

(4) Euroopan arvopaperimarkkinaviranomaisen päätös (EU) 2018/795, tehty 22 päivänä toukokuuta 2018, binaarioptioiden markkinointia, jakelua tai myyntiä yksityisasiakkaille unionissa koskevasta väliaikaisesta kiellosta Euroopan parlamentin ja neuvoston asetuksen (EU) N:o 600/2014 40 artiklan mukaisesti (EUVL L 136, 1.6.2018, s. 31).

(5) Vastauksia on saatiin 20 kansalliselta toimivaltaiselta viranomaiselta: Cyprus Securities and Exchange Commission (CY-CySEC), Comisión Nacional del Mercado de Valores (ES – CNMV), Autoriteit Financiele Markten (NL-AFM), Czech National Bank (CZ – CNB), Finanzmarktaufsicht (AT – FMA), Finanssivalvonta (FI – FSA), Comissão do Mercado de Valores Mobiliários (PT – CMVM), Malta Financial Services Authority (MT – MFSA), Financial Supervisory Authority (IS – FME), Financial Services and Markets Authority (BE – FSMA), Commissione Nazionale per le Società e la Borsa (IT – Consob), Financial Supervision Commission (BG – FSC), Bundesanstalt für Finanzdienstleistungsaufsicht (DE – BaFin), Autorité des Marchés Financiers (FR – AMF), Magyar Nemzeti Bank (HU – MNB), Financial Conduct Authority (UK- FCA), Commission de Surveillance du Secteur Financier (LU – CSSF), Romanian Financial Supervisory Authority (RO – FSA), Agencija za trg vrednostnih papirjev (SL – SMA), Central Bank of Ireland (IE – CBI).

(6) ETA-/EFTA-valtion toimivaltainen viranomainen NO-Finanstilsynet hyväksyi 4. kesäkuuta 2018 kansallisia tuotetta koskevia interventiotoimia, joiden soveltamisen ehdot ja päivämäärät ovat samat kuin ESMAn toimenpiteiden. Lisäksi Islannin finanssivalvontaviranomainen toi julki 5. heinäkuuta 2018, että se katsoo binaarioptioiden markkinoinnin, jakelun tai myynnin olevan asianmukaisten ja luotettavien liiketoiminnan menettelyjen ja käytäntöjen vastaista arvopapereiden kaupankäynnissä sen kansallisen lainsäädännön mukaan (arvopaperikaupasta annetun lain N:o. 108/2007 5 artikla).

(7) DE-BaFin, FR-AMF

(8) Euroopan parlamentin ja neuvoston direktiivi 2003/71/EY, annettu 4 päivänä marraskuuta 2003, arvopapereiden yleisölle tarjoamisen tai kaupankäynnin kohteeksi ottamisen yhteydessä julkistettavasta esitteestä ja direktiivin 2001/34/EY muuttamisesta (EUVL L 345, 31.12.2003, s. 64).

(9) Neuvoston asetus (EY) N:o 1234/2007, annettu 22 päivänä lokakuuta 2007, maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) (EUVL L 299, 16.11.2007, s. 1).